VENDIM 
Nr. 130, datë 4.6.2018

MBI FILLIMIN E PROCEDURAVE PËR SHQYRTIMIN E APLIKIMIT TË SHOQËRISË “FURNIZUESI I TREGUT TË LIRË” SHA (“FTL” SHA), PËR LICENCIM NË VEPRIMTARINË E TREGTIMIT TË ENERGJISË ELEKTRIKE

Në mbështetje të neneve 16 dhe 37, pika 2, germa “d”, të ligjit nr. 43/2015, “Për sektorin e energjisë elektrike”, i ndryshuar; neneve 4, pika 1, germa “e”; 5, pika 1, germa “e”; 10, pika 3 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e bordit të ERE-s nr. 109, datë 29.6.2016, si dhe nenit 19, pika 1, germa “a” të “Rregullores së organizimit, funksionimit dhe procedurave të ERE-s”, miratuar me vendimin nr. 96, datë 17.6.2016, bordi i ERE-s, në mbledhjen e tij të datës 4.6.2018, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut mbi fillimin e procedurës për shqyrtimin e aplikimit të shoqërisë “Furnizuesi i Tregut të Lirë” sh.a., për licencim në veprimtarinë e Tregtimit të energjisë elektrike, 
konstatoi se:
- Me shkresën nr. 7818 prot., datë 27.4.2018, protokolluar me tonën nr. 355 prot., datë 30.4.2018, OSHEE sh.a., ka përcjellë në ERE dokumentacionin për transferimin dhe licencimin e shoqërive të kontrolluara nga ana e saj. Ndër to, është edhe dokumentacioni i shoqërisë “Furnizuesi i Tregut të Lirë” sh.a. (FTL sh.a), për licencim në veprimtarinë e tregtimit të energjisë elektrike.
- Me shkresën nr. 2 prot., datë 27.4.2018, “Furnizuesi i Tregut të Lirë” sh.a. (“FTL” sh.a.), ka paraqitur në ERE një kërkesë për t’u pajisur me licencë në veprimtarinë e tregtimit të energjisë elektrike.
- Me shkresën nr. 1090/1 prot., datë 6.4.2018 të OSHEE sh.a. është bërë me dije se shoqëria “Furnizuesi i Tregut të Lirë” sh.a. (“FTL” sh.a.), është themeluar si shoqëri e kontrolluar, në zbatim të ligjit nr. 43/2015, “Për sektorin e energjisë elektrike”, i ndryshuar, ligjit nr. 9901, datë 14.4.2008, “Për tregtarët dhe shoqëritë tregtare”, i ndryshuar, dhe urdhrit të Asamblesë së Përgjithshme nr. 157 prot., datë 12.2.2018, të shoqërisë OSHEE sh.a., në cilësinë e aksionarit themelues dhe shoqërisë mëmë. Data e themelimit është 28.3.2018.
- Aplikimi i shoqërisë “FTL” sh.a. plotëson pjesërisht kërkesat e parashikuara nga ERE në “Rregulloren për procedurat dhe afatet për dhënie, modifikim, transferim, rinovim ose heqjen e licencave në sektorin e energjisë elektrike”, si më poshtë: 
- Formati i aplikimit (neni 9, pika 1, germat “a”, “b”, “c”), plotësuar në mënyrë korrekte.
[bookmark: _GoBack]- Dokumentacioni juridik, administrativ dhe pronësor (neni 9, pika 2, germat “a”, “b”, “c”, “d”), plotësuar në mënyrë korrekte.
- Dokumentacioni financiar dhe fiskal (neni 9, pika 3, germat “b”, “c”, “d”), plotësuar në mënyrë korrekte.
- Dokumentacioni teknik për aktivitetin e tregtimit të energjisë elektrike (neni 9, pika 4.8, germat “b”, “c”), plotësuar në mënyrë korrekte. 
Për mungesën e dokumentacionit që ka të bëjë me:
- Nenin 9, pika 2, germa “e” (struktura e ndërtimit dhe funksionimit administrativ të shoqërisë);
- Nenin 9, pika 3, germa “a” (vërtetime që shoqëria nuk ka detyrime për tatim-taksa dhe ndaj Institutit të Sigurimeve Shoqërore); 
- Nenin 9, pika 4.8, germa “a” (sasia e energjisë elektrike që parashikohet për t’u tregtuar) dhe germa “d” (sasitë e energjisë elektrike që do të tregtojë sipas viteve), do të do të njoftohet shoqëria që në bazë të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, neni 11, pika 1, t’i paraqesë në ERE brenda afateve. 
Për gjithë sa më sipër cituar, bordi i ERE-s 

VENDOSI:

1. Të fillojë procedurën për shqyrtimin e aplikimit për licencim të shoqërisë “Furnizuesi i Tregut të Lirë” sh.a. (“FTL” sh.a.), në veprimtarinë e tregtimit të energjisë elektrike.
2. Drejtoria e Licencimit dhe Monitorimit të Tregut të njoftojë aplikuesin për vendimin e bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

